GUNKUL ลุ้น Q2 กำไรเร่งตัวขึ้น ปริมาณผลิตไฟฟ้าฟื้น-ออร์เดอร์กัญชงกัญชาหนุน
GUNKUL ลุ้นไตรมาส 2/65 กำไรเร่งตัวขึ้น ปริมาณผลิตไฟฟ้าฟื้น-ออร์เดอร์กัญชงกัญชาหนุน EPC ผ่าน low season แนะซื้อเป้า 6.45 บาท  
GUNKUL ลุ้นไตรมาส 2/65 กำไรเร่งตัวขึ้น ปริมาณผลิตไฟฟ้าฟื้น-ออร์เดอร์กัญชงกัญชาหนุน EPC ผ่าน low season แนะซื้อเป้า 6.45 บาท  
25 พ.ค. 2565

บล.เคทีบีเอสที ระบุในบทวิเคราะห์วันนี้ (25 พ.ค.2565) ว่า บริษัท กันกุลเอ็นจิเนียริ่ง จำกัด (มหาชน) หรือ GUNKUL คงแนะนำ “ซื้อ” ราคาเป้าหมายที่ 6.45 บาท จากแนวโน้มผลประกอบการผ่านช่วง bottom ของปี 65 ไปแล้วในไตรมาส 1/65 คาดหุ้นจะกลับมาได้รับความสนใจจากตลาดอีกครั้ง
โดยมุมมองเป็นบวก 1) ธุรกิจผลิตไฟฟ้า ปัจจุบันกระแสลมกลับมาดีขึ้นมากในไตรมาส 2/65 และคาดว่าจะผลิตไฟฟ้าได้มากขึ้น เทียบช่วงเดียวกันของปีก่อน ในขณะที่การขยายกำลังการผลิตตั้งเป้าเพิ่มขึ้น 100-150MW ในปี 65 2) ธุรกิจ EPC ยังคงเป้าการรับรู้รายได้ในปีนี้ที่ 2.5-3 พันล้านบาท จาก backlog ราว 4.5-5 พันล้านบาท
3) ธุรกิจกัญชง-กัญชา เดินหน้าตามแผน ปัจจุบัน JV รวมกับ THCG เตรียมเปิดคลีนิกซึ่งมีการรักษาแบบร่วมสมัย ในขณะที่การสกัดสาร CBD อยู่ระหว่างเจรจาพันธมิตรอีกหลายราย โดยมีบางส่วนเริ่มส่งคำสั่งซื้อแล้ว
โดย KTBST มองว่าธุรกิจของ GUNKUL มีพัฒนาการที่ดี และยังคงมุมมองแนวโน้มผลประกอบการไตรมาส 2/65 ฟื้นตัวได้ดี เทียบไตรมาสก่อนหน้า จากโรงไฟฟ้าพลังงานลมที่กลับมาผลิตไฟมากขึ้นรวมถึงการรับรู้รายได้จากงาน EPC หลังผ่าน low season ขณะที่ธุรกิจกัญชง-กัญชา คาดตลาดคลายความกังวลเรื่องความต้องการสินค้าลงบางส่วน เนื่องจากที่ผ่านมามีการประกาศความร่วมมือกับพันธมิตรหลายรายและเริ่มมีคำสั่งซื้อเข้ามาแล้ว คาดว่าจะได้เห็นทิศทางที่ชัดเจนขึ้นหลังประกาศงบไตรมาส 2/65
ด้านราคาหุ้น underperform SET ราว -7% ในช่วง 3 เดือนที่ผ่านมา หลังจาก outperform SET ได้ดีในช่วง 12 เดือน คาดมาจากความผันผวนของตลาดกรณีสงครามยูเครน-รัสเซีย และสหรัฐฯพิจารณาปรับดอกเบี้ยนโยบาย รวมถึงการ take profit เพื่อรอดูพัฒนาการของธุรกิจกัญชง-กัญชา ซึ่งได้รับใบอนุญาตครบถ้วน และจะเริ่มรับรู้รายได้ในไตรมาส 2/65
 